Norra merelt teed alustanud madalrõhkkond on jõudnud Botnia lahe põhjakaldale ja suundub sealt edasi Soome põhjaossa. Öösel liigub selle lohk ühes vihmasadudega Eesti kohalt itta, aga juba pärast keskööd läänepoolt alates ilm selgineb ja laseb õhutemperatuuril üsna madalale langeda, kohati suisa 5-6-kraadini. Päeval on meil madalrõhkkonna lõunaservas oodata vaid kohatisi vihmahooge, samal ajal kui mujal Läänemere ümbruses on lõunast põhjapoole sirutuvas kõrgrõhuharjas ilm olulise sajuta, vahendas "Aktuaalne kaamera".



Laupäeva hilisõhtul on taevas veel pilves ja sajab vihma, pärast keskööd lääne poolt alates sajud järk-järgult lakkavad ja ilm selgineb. Läänekaare tuul puhub 3-9, rannikul puhanguti kuni 12 m/s. Õhusooja on viis kraadi sisemaal kuni 15 kraadi rannikul.

Pühapäeva hommikul on vähese ja vahelduva pilvisusega ilm. Vaid Ida-Eestis sajab üksikutes kohtades hoovihma ning Virumaa rannikul võib olla ka äikest. Sooja on 8-15 kraadi.

Pühapäeva päeval on vähese ja vahelduva pilvisusega ilm. Kohati sajab hoovihma ning välistatud pole äike. Puhub läänekaare tuul 4-10, saartel ja rannikul puhanguti kuni 14 m/s. Sooja on pühapäeva päevaks oodata 15-18 kradi.



Esmaspäeval läheb taevas pilve ning vihmasadu levib saartelt mandrile. Tuul tugevneb, seda eriti rannikul, kus puhangud võivad ulatuda kuni 20 m/s. Öösel on sooja keskmiselt seitse kraadi ja päeval 15 kraadi.

Teisipäeval taevas selgineb ning ilm peaks olema olulise sajuta. Päevasooja on 17 kraadi.

Ka kolmapäeval on ilm tõenäoliselt kuiv ning taevas särab päike ning sooja võib tulla üle 20 kraadi.